‘ศุภวุฒิ-วิรไท-ไพบูลย์’ชิงดำผู้ว่าฯแบงก์ชาติ
ชิงผู้ว่าการแบงก์ชาติคึกคักยื่นสมัครรวม 5 ราย &#8220;ไพบูลย์-ศุภวุฒิ-วิรไท&#8221; ร่วมลงสนามแข่ง
21 พ.ค. 2558

ชิงผู้ว่าการแบงก์ชาติคึกคักยื่นสมัครรวม 5 ราย “ไพบูลย์-ศุภวุฒิ-วิรไท” ร่วมลงสนามแข่ง
รายงานข่าวจากกระทรวงการคลัง เปิดเผยว่า เมื่อวันที่ 20 พ.ค. วันสุดท้ายของการยื่นสมัครเพื่อรับการสรรหาเป็นผู้ว่าการธนาคารแห่งประเทศไทย (ธปท.) ปรากฏว่ามีผู้ยื่นสมัครรวม 5 ราย โดยเป็นรองผู้ว่าการ ธปท. 2 ราย คือ นายไพบูลย์ กิตติศรีกังวาน และนางทองอุไร ลิ้มปิติ
นอกจากนี้ ยังมี นายศุภวุฒิ สายเชื้อ กรรมการผู้จัดการฝ่ายวิจัย บริษัทหลักทรัพย์ (บล.) เมอร์ริลลินช์ภัทร  นายวิรไท สันติประภพ กรรมการในคณะกรรมการนโยบายกำกับดูแลรัฐวิสาหกิจ (ซูเปอร์บอร์ด) และนายเกียรติชัย โสภาเสถียรพงศ์ อดีตผู้อำนวยการฝ่ายนโยบายการเงิน ธปท. ที่ลาออกไปก่อนหน้านี้
นายกฤษฎา จีนะวิจารณะ ผู้อำนวยการ สำนักงานเศรษฐกิจการคลัง (สศค.) กรรมการสรรหาผู้ว่าการ ธปท. กล่าวว่า วันที่ 21 พ.ค. นายสมพล เกียรติไพบูลย์ ประธานกรรมการสรรหาผู้ว่าการ ธปท. จะเปิดซองรายชื่อผู้สมัครทั้งหมดที่รัฐสภาเวลา 08.30 น. 
ทั้งนี้ คณะกรรมการจะต้องสรรหาและเสนอชื่อผู้ที่ผ่านการคัดเลือกไม่น้อยกว่า 2 ราย ให้นายสมหมาย ภาษี รมว.คลัง พิจารณาและเลือกผู้ควรดำรงตำแหน่งผู้ว่าการ ธปท. คนใหม่ เพื่อเสนอให้คณะรัฐมนตรี (ครม.) เห็นชอบภายในวันที่ 2 ก.ค.นี้ ตามกฎหมายที่กำหนดให้ต้องสรรหาให้เสร็จก่อนผู้ว่าการ ธปท.คนเก่าจะเกษียณอายุ